Uns hàbits saludables poden ajudar els vostres fills a créixer amb salut i seguretat.
A l'escola també es treballa perquè aprenguin, creixin i interaccionin amb les persones i l'entorn.
Tot seguit us presentem els aspectes més rellevants del funcionament de l'escola relacionats amb la salut i la seguretat dels vostres fills.
En el moment de fer la matrícula també heu de presentar una fotocòpia del carnet de vacunacions dels vostres fills on constin les vacunes rebudes amb les dates corresponents.
Si no disposeu del carnet de vacunacions heu de presentar un certificat mèdic oficial on constin les vacunes rebudes amb les dates corresponents.
Si el vostre fill no ha estat vacunat per contraindicació mèdica o altres circumstàncies, heu de presentar un certificat mèdic oficial que ho justifiqui.
Si els vostres fills pateixin alguna malaltia crònica o de llarga durada i necessiten algun tipus de prevenció (que no hi hagi materials amb làtex a l'aula, disposar d'aliments ensucrats a l'abast...), de medicació per resoldre crisis eventuals (inhalador, glucagó...) o d'atenció concreta en determinades activitats, és necessari que ho comuniqueu als mestres i que presenteu un informe del pediatra per tal d'orientar la prevenció i l'atenció.
Per a més informació podeu consultar els següents documents:
Si el vostre fill o filla pateix alguna malaltia que li impedeix l'assistència al centre escolar durant un període de temps llarg (més de 30 dies), pot rebre atenció educativa a casa durant els dies en què no pugui anar a classe.
En el cas que hagi d'estar ingressat durant un temps llarg, pot rebre atenció sempre que l'hospital disposi del servei d'aula hospitalària.
Com més petits siguin els vostres fills quan van a l'escola, més gran és la tendència a patir malalties lleus amb símptomes com febre, mal de panxa, etc. Si el mestre o la mestra detecta que l'estat de salut del vostre fill o filla dificulta el seguiment normal de les activitats, es posarà en contacte amb vosaltres o amb una persona de confiança perquè el vagin a recollir.
És molt important que deixeu un telèfon de contacte disponible durant l'horari escolar i que ho comuniqueu al centre si el canvieu.
Per evitar en la mida possible el contagi de malalties, cal que a casa també treballeu amb els vostres fills les normes d'higiene habituals (rentar-se les mans després d'anar al vàter o abans de menjar, tapar-se la boca a l'hora d'esternudar, etc.).
Els polls són una causa de contagi repetitiu en els centres educatius.
En cas que els vostres fills n'agafin, és important que ho comuniqueu amb rapidesa als mestres i que seguiu les recomanacions dels professionals de salut per eliminar-los.
Quan des del centre es detecta la presència de polls a l'aula o una família informa que el seu fill o filla en té, ho comunica a la resta de famílies del grup.
Si es dóna el cas, cal que reviseu els cabells dels vostres fills i de les persones que hi conviviu.
En cas que en trobeu, cal que tots els infectats iniciïn el tractament i que netegeu tot allò que està en contacte amb el cabell (raspall, roba de llit, coixins, etc.).
Tingueu en compte que si bé no és recomanable l'ús preventiu de productes contra els polls, la revisió freqüent amb la llemenera és la millor estratègia de prevenció.
En cas que sigui imprescindible que els vostres fills prenguin alguna medicació durant l'horari escolar, heu de fer arribar al centre una recepta o un document mèdic on hi consti el seu nom i cognoms, el nom del medicament i la pauta que s'ha de seguir (moment del dia i quantitat que ha de prendre).
Així mateix, també cal presentar un escrit on autoritzeu el personal del centre educatiu perquè li administri la medicació receptada.
En la prevenció d'accidents també és molt important que compartiu amb el centre educatiu les normes que es van treballant segons l'edat dels infants, tant en l'ús dels espais, com dels materials que s'utilitzen en la realització de les diferents activitats.
A l'escola hi ha una farmaciola que permet l'actuació dels mestres en cas que els alumnes necessitin unes primeres cures.
En tot cas, sempre que el vostre fill o filla pateixi una lesió, el centre educatiu es posarà en contacte amb vosaltres a través dels telèfons que els heu facilitat.
Per prevenir el mal d'esquena és molt important evitar que els vostres fills carreguin la motxilla amb un pes superior al 10 % del seu propi pes.
És a dir, si el nen o la nena pesa 34 quilos, el pes de la motxilla no hauria de superar els 3 quilos i 400 grams.
Tots els centres educatius disposen d'un pla d'emergència contra incendis i d'evacuació del centre depenent de l'accident que s'hagi produït per adoptar les mesures necessàries de prevenció.
No us ha d'estranyar que el centre faci simulacres.